Karin Nødgaard (DF), 2005-10-13:
Jeg skal oplyse, at da Dansk Folkepartis ordfører, fru Birthe Skaarup, ikke har mulighed for at være til stede, vil jeg hermed fremføre hendes ordførertale for L 7:
Endnu en gang skal vi førstebehandle et lovforslag om lægemidler til mennesker og dyr, der tager afsæt i nogle EU-direktiver, som skal træde i kraft den 30. oktober 2005.
Samtidig er der indarbejdet de tekniske ændringer, som blev vedtaget sidste år, da vi behandlede medicintilskudsloven.
Der er, som det blev nævnt af flere ordførere ved den sidste førstebehandling, tale om en teknisk kompliceret lovtekst, og siden da er der også blevet stillet 29 spørgsmål til lovforslaget.
Men efter vores vurdering sikres der med denne lovgivning borgerne en bedre standard, større sikkerhed og bedre kvalitet, fordi der bliver stillet yderligere krav til alle implicerede parter, både med hensyn til fremstillingsprocessen, virksomhedernes udvikling og konkurrenceevne, idet der oftere skal rapporteres om sikkerheden ved medicinprodukterne.
Desuden stilles der krav om uafhængighed hos de personer, der er beskæftiget med godkendelse, kontrol og bivirkningsovervågning af lægemidler i industrien, og med lovforslagets vedtagelse vil der samtidig ske en udvidelse af databeskyttelsestiden fra 6 til 10 år.
Nye aktive stoffer skal tillige gennemgå den centrale godkendelsesprocedure, såfremt de bliver tilført de medicinske produkter til eksempelvis behandling af alvorlige sygdomme som aids, cancer, sklerose og Alzheimers sygdom.
Vi mener, at der er flere fornuftige elementer i forslaget, eksempelvis brugervenlige indlægssedler og en bedre mærkning af produkterne for blinde og svagtseende samt at der skal anvendes samme salgsnavne for parallelimporterede produkter, ligesom der vil være forsyningspligt for den virksomhed, der bringer apoteksforbeholdte lægemidler på markedet.
Med hensyn til de miljømæssige konsekvenser og risici for mennesker og dyr skal indvirk ninger på miljøet undersøges, og her kan afslag på markedsføringstilladelse komme på tale.
Vi har gennemgået høringssvarene og bemærket, at der eksempelvis sættes spørgsmålstegn ved trumfreglen i § 4, stk. 2, og vi har i Dansk Folkeparti selv via spørgsmål gjort opmærksom på, at vi har en vis skepsis over for denne paragraf.
Spørgsmålet er, hvordan man fra Lægemiddelstyrelsens side vil anvende denne paragraf – forhåbentlig ikke som en trumf over for den store del af befolkningen, som ønsker at tage vare på eget helbred ved at købe kosttilskud – og derfor vil jeg spørge ministeren, om han vil fremkomme med nogle eksempler på, hvorledes denne del af lovgivningen vil blive brugt i hverdagen.
Men overordnet kan vi tilslutte os lovforslaget med de kommentarer, jeg her har givet udtryk for.
Som det fremgår af den skriftlige fremsættelse af forslaget, er der her tale om en opfølgning af kommunalreformen, hvor det primært er formålet at videreføre de eksisterende bestemmelser om retspsykiatrisk behandling i lov om statshospitalernes overførsel til amtskommunerne, så ledes at forpligtelsen til at varetage behandling overgår til de nye regioner.
Dette kan vi acceptere, og der er også taget højde for, at de pensionsrettigheder, som medarbejdere på institutionerne har, vil blive videreført.
Jeg hæfter mig endvidere ved, at der i høringssvarene ikke er større indvendinger mod forslaget fra de hørte parter, og derfor kan Dansk Folkeparti tilslutte sig lovforslaget.